**ELŐTERJESZTÉS**

**közművelődési szakember közös foglalkoztatása tárgyában**

Az előterjesztést készítette: Böröndyné Nagy Anikó aljegyző

**Tisztelt Képviselő-testület!**

A közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018.(VII.9.) EMMI rendelet 12. § (1) bekezdése alapján a közösségi színtérben a feladatellátó a közművelődési alapszolgáltatások zavartalan biztosítása érdekében legalább egy, legalább középfokú közművelődési szakképzettséggel (szakképesítéssel) rendelkező szakembert foglalkoztat.  A 20. § (2) bekezdése alapján ha a feladatellátó e rendelet hatálybalépésekor a 12. § (1) bekezdésében meghatározott valamennyi követelményt nem tudja biztosítani, akkor a hiányzó követelményeket legkésőbb 2021. január 1-jéig kellett teljesíteni. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/H. §. (3) bekezdése alapján a közösségi színtér működtetése, továbbá a helyi közösségi művelődés szervezése és a közművelődési alapszolgáltatások hozzáférhetőségének biztosítása érdekében a közösségi színtér fenntartója, működtetője szakirányú középfokú végzettséggel rendelkező személyt foglalkoztat.

A szakember ellátottság érdekében a Nemzeti Művelődési Intézet egy országos programot indított el, melynek keretében megyén belüli helyszínen vállalták a személyek közép, vagy felsőfokú képzését, (attól függően, hogy előtte milyen szintű végzettsége volt), illetve 1 éves időtartamban a foglalkoztatását. 1 év után az Önkormányzatnak kell alkalmazni a képzésben részt vett személyt. A képzés 2020. decemberben indult, a veszélyhelyzetre való tekintettel túlnyomórészt online formában. Szóba jöhet részmunkaidős foglalkoztatás is, közalkalmazottként, de megbízási szerződéssel történő foglalkoztatás nem. (A Magyar Államkincstár állásfoglalása e tárgyban: *hivatkozva a Kjt. kommentárra, amelynek értelmezése alapján ugyan nincs törvényi akadálya, hogy a munkáltató a polgári jog körébe tartozó szerződés alapján foglalkoztasson valakit (pl. megbízás) – ami lehetővé teszi a rugalmas foglalkoztatás megvalósítását –, azonban erre csak olyan esetben kerülhet sor, amikor viszonylag rövid időtartamú vagy a rendes munkaidőhöz képest csekély költséggel járó feladatok ellátásáról van szó, s a tevékenység jellege nem indokolja a kötöttebb, s ezért garanciákkal védettebb közalkalmazotti jogviszony létesítését.)*

Az elmúlt időszakban Szabó-Halász Ágnes teljesítette a képzést, Önkormányzatunk alkalmazásba vette, viszont ténylegesen munkát nem végez, mert gyermeket szült. Helyettesítéséről tehát gondoskodni kell.

További információ, hogy a központi költségvetés 2021. évhez hasonlóan magasabb összegű, 2.270.000.-Ft normatívát biztosít a feladat ellátásához.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/H. §. (4) bekezdése alapján a személy foglalkoztatását több fenntartó, működtető közösen is biztosíthatja oly módon, hogy egy személy legfeljebb három község tekintetében láthatja el feladatait. Ezt a jogszabályi rendelkezést kihasználva vetődik fel a lehetőség a megoldásra, hogy a Répcelaki Művelődési Ház és Könyvtár egyik alkalmazottja lássa el a feladatot Nick község tekintetében is. A javasolt dolgozó szintén részt vett a középfokú képzésben. Így az intézmény személyi állományában eggyel több szakképzett dolgozó van, illetve megoldódna Nick esetében is a feladatellátás helyettesítése. Az együttműködés érdekében javasolt a kapcsolatot felvenni Boros András igazgatóval és Szabó József polgármesterrel is.

A Magyar Államkincstár állásfoglalásában leírja, hogy a kulturális törvény nem határozza meg konkrétan a közművelődési szakember közös foglalkoztatásának módját, így azt az Önkormányzat szabadon meghatározhatja.

Jelen napirend kapcsán erről az elhatározásról kell döntést hozni mindkét településnek/polgármesternek, majd pedig januárban együttműködési megállapodás keretén belül kell rögzíteni a részleteket, úgymint:

- a feladatot ellátó személy

- a személy heti hány órában látja el Nicken a feladatot

- a pénzeszközátadás összegét, részleteit

- stb.

A Magyar Államkincstár állásfoglalása alapján a pénzeszközátadás (018030 Támogatási célú finanszírozási műveletek) kormányzati funkción elszámolt kiadások nem kerülnek be a felhasználásként figyelembe vehető költségek közé, így javasolják az esetleges önkormányzatok közötti pénzmozgás más módon történő (például számlázás) megoldását.

Kérem a Képviselő-testület döntését!

Nick, 2022. február 17.

Böröndyné Nagy Anikó

aljegyző

**Határozati javaslat**

Nick Község Önkormányzatának Képviselő-testülete eleget téve a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/H. §. (3) bekezdésében, valamint a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018.(VII.9.) EMMI rendelet 12. § (1) bekezdésében foglaltaknak - elhatározza, hogy - amennyiben Répcelak város Polgármestere és a Répcelaki Művelődési Ház és Könyvtár igazgatója is elfogadja – Nick Község Önkormányzata megállapodást köt Répcelak Város Önkormányzatával a kulturális feladatok ellátására közművelődési szakember helyettesként történő közös foglalkoztatására. A közös foglalkoztatás részleteit a két település Polgármestere egyezteti, majd a mindkét fél által elfogadott foglalkoztatási, pénzügyi és finanszírozási feltételeket 2022. márciusában közművelődési megállapodás keretében rögzítik.

Határidő: 2022. március 1., a közművelődési megállapodás megkötésére: 2022. március 31.

Felelős: Csorba József polgármester

A fenti megállapodással foglalkoztatott szakemberen kívül Polgármester úr javaslatára egy fő, megbízási jogviszonyban segítené a szervezési munkát és ellátna egyes adminisztratív feladatokat helyben is. Ezen feladatok ellátására javasolt Kissné Simon Mónikával a RKÖH Nicki Kirendeltségének dolgozójával megbízási szerződést kötni határozott időre. A megbízásra 2022. március 1. hatállyal kerülne sor, és Szabó-Halász Ágnes tartós távollétének idejére szól. A megbízási díj kifizetése havi rendszerességgel történhet, 50.000,- Ft/hó összegben, a márciusi megbízási díj összege 150.000,- Ft-ban kerülne megállapításra.

**Határozati javaslat**

Nick Község Önkormányzatának Képviselő-testülete megbízási szerződést köt Kissné Simon Mónika Nick, Rákóczi utca 70. szám alatti lakossal – a településen megvalósuló kulturális eseményekkel összefüggő szervezést segítő és adminisztrációs munkák elvégzésére. A megbízási szerződést a felek határozott időre, 2022. március 1-től Szabó-Halász Ágnes közművelődési szakember tartós távollétének idejére kötik. A megbízási díj havonta 50.000,- Ft, a március havi megbízási díj 150.000,- Ft összegben kerül megállapításra.

Határidő: azonal

Felelős: Csorba József polgármester